Rasmus Horn Langhoff (S), 2025-11-21:
Med det her lovforslag og lovforslaget, vi skal behandle lidt senere, tager vi hul på implementeringen af vores aftale om en samlet 10-årsplan for psykiatrien.
Med aftalen leverer vi på løftet om at styrke psykiatrien med 4,6 mia. kr. over en 10-årig periode.
Det er et arbejde, vi tog hul på for 6 år siden, og hvor vi siden år for år har bygget på med flere penge og nye indsatser til gavn for patienterne, hurtigere hjælp til børn og unge, flere sengepladser og mere personale til gavn for dem med svære psykiske lidelser, bedre sammenhænge og overgange mellem hospitalspsykiatri og socialpsykiatri og bedre vilkår og mere tryghed for personalet.
Det er bare nogle af de områder, vi skal levere på.
Børn og unge har med rette fyldt meget, når vi har totalt 10-årsplan for psykiatrien.
Derfor er jeg også glad for, at vi med forslaget her i dag indfører en ny patientrettighed for børn og unge i psykiatrien.
De får fremover ret til en sammenhængende udredning og behandling.
Vi har nemlig i mange år tænkt behandling i psykiatrien på samme måde som i somatikken, altså at man først skal udredes og have en diagnose og derefter kan starte behandling for den diagnose.
I psykiatrien vil det dog i mange tilfælde give bedre mening at sætte behandling i gang tidligere, også selv om man ikke kender den præcise diagnose, så forløbet i højere grad kan opleves som ét samlet forløb frem for to adskilte forløb.
Og så skal man ikke gå at vente på den præcise diagnose, før man kan få hjælp.
Med det her lovforslag lægger vi op til at indføre en sammenhængende ret til udredning og behandling.
Konkret betyder den nye patientrettighed, at regionen skal påbegynde udredning, senest 1 måned efter at barnet eller den unge er blevet henvist, og at regionen så skal afslutte udredningen og påbegynde behandling inden for 2 måneder.
Hvis ikke regionen kan overholde en eller flere af fristerne, er det muligt at gøre brug af det udvidede frie sygehusvalg.
Den nye rettighed skal selvfølgelig også ses i sammenhæng med, at vi med 10-årsplan for psykiatrien gennemførte et omfattende løft af indsatsen over for børn og unge.
Lovforslaget lægger op til at hæve den statslige færdigbehandlingstakst i psykiatrien.
Formålet her er, at patienter skal kunne udskrives hurtigere fra hospitalet og få den nødvendige hjælp i kommunerne.
I dag er mange patienter fortsat indlagt på en psykiatrisk sengeplads, i flere uger efter de er færdigbehandlet og klar til at blive udskrevet, alene fordi de venter på et tilbud i kommunen.
Det er selvsagt ikke særlig hensigtsmæssigt, hverken for patienterne, som er indlagt længere tid end nødvendigt, eller for udnyttelsen af sengepladserne i psykiatrien, som kunne være brugt af andre patienter.
Ved at hæve færdigbehandlingstaksten får kommunerne et stærkere økonomisk incitament til at sikre, at borgere hurtigere kan udskrives fra hospitalet, når de færdigbehandlet.
Vi hæver derfor den statslige færdigbehandlingstakst fra dag 21 efter færdigbehandling og yderligere fra dag 28 – eller sagt på en anden: Det bliver altså dyrere, hvis kommunerne ikke inden for 3 uger kan stille med et tilbud til de færdigbehandlede patienter.
Forslaget skal ses i sammenhæng med, at vi med aftalen generelt styrker socialpsykiatrien i kommunerne, bl.a. med nye afklaringspladser og udbredelse af sociale akuttilbud, så der bliver bedre mulighed for at hjælpe dem, der er færdigbehandlet på hospitalet.
Der er tale om to fornuftige elementer fra vores 10-årsplan, som vi nu implementerer.
I Socialdemokratiet er vi meget glade for, at arbejdet med 10-årsplanen er godt i gang, og derfor kan vi støtte forslaget.